ዝብል ሓሳብ ግቡእ ኣይኰነን" ይቕፅሉ ድማ። "ኢህወዴግ ከም ሓደ ሃገር ዝመርሕ ዘሎ ውድብ ዘለዎ ቁመና እንተዝፍትሽ እሞ ኣብቲ ዝካየድ ገምጋም ካብ ዝዀነ ይኹን ውድብ ኣብ ኢህወዴግ ብዘለዎ ዓቕሚ ዝሐሸ ሰብ ክመርፁ እዮም ኢለ እኣምን" ይብሉ። ብመሰረት ርእይቶ እቶም ምሁር ህወሓት ብዓይኒ ሪጋ ወይ ከዓ ተሳትፎ እንተይኰነስ ኣብ ውሽጢ ህወሓት፥ ሃገር ካብቲ ሕዚ ወዲቓትሉ ዘላ ቅልውላው ናብ ዝሐሸ ብርክን ኩነታትን መሪሑ ከውፅእ ዝኽእል ብቑዕ ሰብ እንተሃልይዎ፥ ኣቕሪቡ ከወዳደር ኣለዎ። እቲ ኸይዲ ብስኽፍታ እንተይኰነስ ኣብ ገምጋማዊ ቃልሲ ዝተመስረተ ብቕዓት ክምዘን ይግበኦ። "ኢህወዴግ ሓደ ፖለቲካዊ ኣረኣእያን ዕላማን ዘለዎ ውድብ እዩ፤መበገሲኡ ብቕዓት ገይሩ፥ ብቑዕ ሰብ ክምረፅ ኣለዎ" ኢሎም ኣይተ ሓዱሽ። ኣብ ውሽጢ ወያናይ ዴሞክራስያዊ እምነት ዝኽተል ውድብ መን ይምረሐና ዝብል ጉዳይ ክንድዚ ኣዘራራቢ ኣይምዀነን፤ ኰይኑ ግና እቲ ውድብ ኣብ ውሽጡ ሓሚሙ ምህላዉ እዩ ዘመላኽት ዝብሉ ሰባት'ውን ኣለዉ። ኣባላት ኢህወዴግ ጥዕና ዘለዎ ኣካይዳ ከምዘይሓዙ ይረአ'ሎ። እቶም ግንባር ፈጢሮም ዘለዉ ውድባት ቅድም ቀዳድም ውሽጦም ብሽብጢ ሓፂቦም ፀርዮም እንተቐሪቦም፥ መን ይምረሐና ዝብል መርዘን ርእሲ ኣይምዀነን። አቦ መንበርነት ንምንታይ አዘራረቢ ኮይኑ?
